**УДК 636.93**

**Байбатшанов М.К., Акилбеков С.О., Елдеева Н.Е., Сламбаева А.Б., Абаева К.Т.**

*«Қазақ ұлттық аграрлық зерттеу университеті» КЕАҚ, Алматы қ., Қазақстан Республикасы*

[*mukhtar.baibatshanov@kaznaru.edu.kz*](mailto:mukhtar.baibatshanov@kaznaru.edu.kz*)*,* [*adina.slambayeva@kaznaru.edu.kz*](mailto:adina.slambayeva@kaznaru.edu.kz)*,* [*almaty.zoo@mail.ru*](mailto:almaty.zoo@mail.ru)

*Алматы хайуанаттар бағы Алматы қ., Қазақстан Республикасы*

**M.K. Baibatshanov, S.O. Akylbekov, N.E. Eldeeva, A.B. Slambayeva, K.T. Abayeva**

Kazakh National Agrarian Research University, Almaty, Kazakhstan, [mukhtar.baibatshanov@kaznaru.edu.kz](mailto:mukhtar.baibatshanov@kaznaru.edu.kz), [adina.slambayeva@kaznaru.edu.kz](mailto:adina.slambayeva@kaznaru.edu.kz), [almaty.zoo@mail.ru](mailto:almaty.zoo@mail.ru)

Almaty Zoo, Almaty, Kazakhstan

**Алматы хайуанаттар бағындағы жыртқыш құстар және оларды өсіріп бағудағы басты талаптар**

**\***

**Birds of prey of the Almaty zoo and the main requirements for their breeding**

**Аңдатпа**

*Мақалада Алматы хайуанаттар бағындағы қолда өсірілетін жыртқыш құстардың түрлері, биологиялық ерекешеліктері, таралу ареалы, ғылымдағы жүйеленуі, өсіру технологиясы туралы мәліметтер келтірілген. Сондай-ақ Алматы хайуанаттар бағында жыртқыш құстардың өсіп-өнуінің қәзіргі жай-күйін айқындап, жыртқыш құстарды зоопарктерде өсірудің жолдары, мінез құлқының ортаға бейімделуі, жыртқыш құстарды вольерлерде өсіру, азықтандыру ерекшеліктері, мінез-құлықтағы өзгешеліктері жан-жақты қарастырылған. Құстардың мінез-құлқын зерттеудің негізгі тәсілдерін хайуанаттар бағында үздіксіз пайдалана отырып тұрақты зерттеу жұмыстарын жүргізілетіне, соның ішінде жыртқыш құстардың мінез құлқын басқарудың жаңа әдістемелері қалыптасқанын келтірген. Алматы хайуанаттар бағында тұрақты түрде өсіп өніп келе жатқан жыртқыш құстардың мінез құлқына жан-жақты тоқталып соның ішінде көбею кезіндегі аталықпен аналықтың іс-әрекеттеріне тоқталып, өміріндегі маңызына, өзара дыбыстауы, демалу яғни ұйықтаудың өмірдегі алатын орны, шудың алатын орны, жалпы жыртқыш құстардың мінез-құлқының өзгерістерге ұшырағанын қарастырған.*

**Кілт сөздер**: *Алматы хайуанаттар бағы, жыртқыш құстар, түр, биологиялық еркешеліктері, қолда өсіру, инкубация, азықтандыру, мінез-құлық*

**Abstract**

*The article presents information about the species, biological features, distribution areas, scientific systematics of birds of prey living in Kazakhstan, technology of free breeding, biological features of birds of prey raised in the Almaty Zoo. Also, the Almaty Zoo will determine the current state of reproduction of birds of prey, the methods of breeding birds of prey in zoos, adaptation of their behavior to the environment, breeding of birds of prey in aviaries, feeding features, behavior features are also considered in detail. The main approaches to the study of bird behavior are constant research with continuous use in the zoo, including new methods of controlling the behavior of birds of prey. The Almaty Zoo dwelt in detail on the behavior of constantly growing birds of prey, including the actions of females with a female during reproduction, considered their significance in life, mutual sound, rest, that is, the place of sleep in life, the place of noise, in general, the behavior of birds of prey has changed. Stages of creation of the Almaty Zoo: eraza, WAZA, SEAZA-member of the World Association of zoos and aquariums.*

**Key words:***Almaty Zoo, birds of prey, species, biological males, breeding, incubation, feeding, behavior*

**Кіріспе**

Қазіргі уақытта жер бетінде құстардың 9000-ға жуық түрі бар деп саналады, ал елімізде қәзіргі уақытта 500-ге жуық түрі мекендейді. Жалпы құстар елімізде 20 отрядқа топтастырылып, 62 тұқымдасқа бөлінген. Жойылып кету қауіпі бар және сирек кездесетін құстардың 200 түрі мен 83 түр тармақтары ХТҚО-ны және 12-отрядқа жататын 57 түрі Қазақстанның Қызыл кітабына (1996) тіркелген [1].

Қазақстан Республикасы Үкiметiнiң 1997 жылғы 14 ақпандағы №219 қаулысымен бекiтiлген «Жануарлар дүниесiн қорғау, өсiмiн молайту және пайдалану туралы» Қазақстан Республикасының 1993 жылғы 21 қазандағы Заңына (Қазақстан Республикасы Жоғарғы Кеңесiнiң Жаршысы, 1993 ж., N 18, 439-құжат) сәйкес жыртқыш құстарды сақтау, қалпына келтiру және өсiп-өрбуiнiң орнықты жай-күйiн қамтамасыз ету және оларды одан әрi ұтымды пайдалану мақсатында Қазақстан Республикасының Үкiметiнің Қазақстан Республикасының жыртқыш құстарын сақтау, қалпына келтiру және пайдаланудың қоса берiлiп отырған Бағдарламасы бекiтiлген [2].

Ауыл шаруашылығының зиянкестеріне қарсы күресте жыртқыш құстардың ролі ерекше. Ертеректе жыртқыш құстарды аңшылық шаруашылықтың жауы деп, басқа құстарды жеп шығынға ұшыратады деп оларды құртып отырды. Кейін келе жыртқыш құстардың биоценоздағы ролі айқындалып, олардың зиянды кеміргіштердің санын реттеп отырғандығы белгілі болып, қорғауға алды. Атуға рұқсат берілмеді. Жыртқыш құстарды қолда көбейтіп, содан кейін табиғатқа жіберу, азайып бара жатқан құстардың санын қалпына келтіруде жақсы нәтиже беруде. Жыртқыштар мен оларға қорек болатын құстардың арасында өзара тепе-теңдік болу керек, өйткені олар тіршілік етуі үшін бір-біріне себепкер болады [3].

**Зерттеу мақсаты**

Қыран құстарды және әсiресе сирек кездесетiн жыртқыш құстарды ырықсыз жағдайда көбейтудi ұйымдастыру - олардың табиғи өсiп-өрбуiне залал келтiрмей әртүрлi мақсатқа пайдалануды қамтамасыз етуге мүмкiндiк беретiн, оларды сақтау жөнiндегi шаралар кешенiнiң маңызды құрамдас бөлiгi. Одан басқа, егер түрлердiң санын табиғи жолмен қалпына келтiру қиындыққа түссе немесе мүмкiн болмаса «Жануарлар дүниесiн қорғау, өсiмiн молайту және пайдалану туралы» Қазақстан Республикасы Заңының 19-22 баптарына сәйкес реинтродукция - ырықсыз жағдайда өсiрiлген құстарды табиғатқа қайтару қолданылады.

Алматы хайуанаттар бағында жыртқыш құстардың өсіп-өнуінің қәзіргі жай-күйін айқындап, өсіріліп жатқан жырқыш құстардың түр тармақтары, саны, биологиялық, морфологиялық және генетикалық ерекшелiктерi қарастырыланды. Орналасқан жердегі құстардың мінез-құлқы, жұптар арасындағы қарым қатынасы, жұмыртқалауы, жұмыртқаны басу (ұзақтығы, температуралық режимi, аталығы мен аналығының қатысуы және сол сияқтылар), балапандардың жұмыртқаны жарып шығуы, оларды азықтандыру (азықтандыру жиiлiгi, аталығы мен аналығының қатысуы, азықты бөлу, азыққа ұшып бару қашықтығы, жем алу учаскесiн қорғау, балапандарын жылыту, олардың өсуi мен жетiлуi, ұяда болу ұзақтығы, түлеп ұшуы), түлектiң ұядан кейiнгi тiршiлiгi (балапандарды баулу, балапандардың мiнез-құлқын қалыптастыру, түлектiң өз бетiнше кетуi), көбеюдiң әртүрлi кезеңiндегi аталығы мен аналығының мiнез-құлқы зерттелінеді. Азықтану кезіндегі мiнез-құлқы, құстың түрiне байланысты тәулiктiң азықтану мұқтаждығы, ересек құстар балапандардың азықтық құрамы, азықтың маусымдық өзгеруi, тәулiктiк белсендiлiгi, тiршiлiк ету ұзақтығы қарастырылады.

Жыртқыш құстар өсіретін бөлімнің басты мақсаты - Қазақстан Республикасының жыртқыш құстарын сақтау және қалпына келтiруге бейiмделген. Әрбiр түр (түрлер тобы) үшiн олардың сақтаудың қажеттi шаралары таңдап алынады, олардың кезектiлiгi мен басымдылығы айқындалады.

Қыран құстардың сирек түрлерi - iрi сұңқарлар мен бүркiттер үшiн Қазақстан Республикасы Үкiметiнiң шешiмi бойынша айрықша және «Жануарлар дүниесiн қорғау, өсiмiн молайту және пайдалану туралы» Қазақстан Республикасы Заңының 22-бабына қатаң сәйкестiкте оларды пайдаланудың ерекше тәртiбi мен оларға бақылау жасау белгiленедi [4].

**Зерттеу нәтижелері және оны талдау**

1937 жылы құрылған Алматы Хайуанаттар бағы жануарлардың түрлерін сақтау және оларды зерттеу жөніндегі халықаралық бағдарламалардың қатысушысы болып табылады және ERAZA, WAZA, SEAZA сияқты зообақтар мен аквариумдардың әлемдік ассоциациясына мүше. Алматы Хайуанаттар бағына жүйелі түрде Еуропа елдерінің хайуанаттар бағынан арнайы мамандар келіп, осындағы барлық жұмыс барысына сараптама жасап, бақылау жасап тұрады. Жыл сайын шетелдік білікті мамандар тарапынан Алматы хайуанаттар бағының қызметін жақсартуға қатысты нақты ұсыныстар беріліп, белгіленген жоспар бойынша жұмыс жүргізіліп тұрады [5].

Жыртқыш құстар саны азайып бара жатқан, сирек кездесетін құстар. Қазақстанда олар кең таралған, бірақ біркелкі емес, кездейсоқ. Құз-жартасты тауларды, қыраттарды, қарағайлы және басқа да тоғайларды, өзендердің жайылмасын, сексеуілді шөлдерді мекендейді. Қазақстандағы жалпы сандары белгісіз, бұл құстардың көбі Қазақстанның Қызыл кітабына енгізілген.

Алматы хайуанаттар бағы жыртқыш құстардың көптеген түрлерін сәтті өсіріп шет мемлекеттердегі хайуанаттар бағына көптеп жіберуімен де танымал. Қәзіргі уақытта жыртқыш құстардың 31 түрі өсіріледі. Оның 12 түрі қызыл кітапқа енген түрлер.

Алматы хайуанаттар бағында ақ иық бүркіт, ақ құйрықты бүркіт, ақ бас бүркіт, бүркіт, дала бүркіті, құс, құмай, қара құс, ақ бас үкі, анд кондоры, ителгі, бүркіт сияқты сирек кездесетін түрлер өседі. Шыққан балапандардың көпшілігін ата-аналары өсіреді. Мамандар балапандарды табиғи және экологиялық тұрғыдан өсіруді жөн көреді. Жұмыртқаны аталықпен-аналық кезектесіп басады. Алайда, кейбір құстардың өздері алаңдаушылық факторына байланысты жұмыртқаны басудан бас тартады. Осы жағдайдың нәтижесінде жұмыртқаның бұзылуын болдырмау үшін жасанды өсіру үшін инкубаторға салынады.

Барлық жыртқыш құстар екі типтегі жеке қоршауларда: күмбез тәрізді құс қоралары (биіктігі 12 м, ұзындығы 14 м, ені 10 м) және төрт бұрышты (4х6х4,5) құс ұяшықта ұсталады. Қоршаулардың өлшемдері зоотехникалық стандарттарға сәйкес келеді. Қоршауда құстардың қалыпты өмір сүруіне және көбеюіне арналған барлық жағдай жасалынған: ұялар, азық науалары, бассейндер, ағаш көшеттері.

Шағылысуға қатыспайтын құстар арнайы топтарда ұсталады. Бір-біріне агрессиясыз құстарды тобымен ұстауға арналған қоршау көлемінің биіктігі 7 метр, ал ені 9 метр, ұзындығы 25 м.

Кесте 1. Алматы хайуанаттар бағында мекен ететін жыртқыш құстар (01.06.2021 жыл)

|  |  |  |  |  |  |  |
| --- | --- | --- | --- | --- | --- | --- |
| **№** | **Жануардың түрі**  **(қазақ, орыс, латын)** | **01.05.2023ж**  **саны** | | **Құстардың жалпы саны** | **01.06.2023ж**  **саны** | **Құстардың жалпы саны** |
| **негізгі** | **жас** |
|  | Күрке –құмайы/ Гриф-индейка/Cathartesaura | 0.1.0 |  | 1 | 0.1.0 | 1 |
|  | Анд кондоры / Андский кондор / Vulturgryphus | 1.3.0 |  | 4 | 1.2.0 | 3 |
|  | Қара кезқұйрық / Черный коршун / Milvusmigrans | 8.12.0 |  | 20 | 8.12.0 | 20 |
|  | Ақбас субүркіт / Белоголовый орлан Haliaeetusleucocephalus | 3.3.0 |  | 6 | 3.3.0 | 6 |
|  | Аққұйрықты субүркіт/ Орлан белохвост/Haliaeetusalbicilla | 6.13.0 | 0.0.1 | 20 | 6.13.1 | 20 |
|  | Ақиық су бүркіт/Белоплечий орлан/Haliaeetuspelagicus | 12.8.0 | 0.3.0 | 23 | 12.11.0 | 23 |
|  | Жұртшы / Стервятник / Neophronpercnopterus | 2.2.0 |  | 4 | 2.2.0 | 4 |
|  | Сақалтай / Бородач / Gypaetusbarbatus | 3.3.0 | 2.2.0 | 10 | 5.5.0 | 10 |
|  | Құмай / Кумай (снежный гриф)/Gypshymalayensis | 4.7.0 | 2.0.0 | 13 | 6.7.0 | 13 |
|  | Ақбас құмай / Сип белоголовый/Gypsfulvus | 3.1.0 | 0.2.0 | 6 | 3.3.0 | 6 |
|  | Жыланжегіш қыран/Обыкновенный змееяд/Circaetusgallicus (ferox) | 1.0.0 |  | 1 | 1.0.0 | 1 |
|  | Тазқара/Черный гриф/Aegypiusmonachus | 3.7.0 |  | 10 | 3.7.0 | 10 |
|  | Қырғи / Ястреб-перепелятник/Accipiter nisus | 1.0.1 |  | 2 | 1.0.1 | 2 |
|  | Жамансары / Канюк (сарыч) обыкновенный/Buteobuteo | 2.1.1 |  | 4 | 2.1.1 | 4 |
|  | Тілеміш/Канюк-курганник/Buteorufinus | 2.2.0 |  | 4 | 2.2.0 | 4 |
|  | Кіші шаңқылдақ /Канюк мохноногий (зимняк) | 0.0.1 |  | 1 | 0.0.1 | 1 |
|  | Дала қыраны/Степной орел/Aquila rapax | 9.5.2 |  | 16 | 9.5.2 | 16 |
|  | Қарақұс/Могильник/Aquila heliaca | 1.2.0 |  | 3 | 1.2.0 | 3 |
|  | Бүркіт/Беркут/Aquila chrysaetos | 6.7.0 |  | 13 | 6.7.0 | 13 |
|  | Қаршығарақ қыран/Ястребиный орел/Hieraaetusfasciatus | 0.1.0 |  | 1 | 0.1.0 | 1 |
|  | Бақалтақ қыран/Орел карлик/Hieraaetuspennatus | 0.1.0 |  | 1 | 0.1.0 | 1 |
|  | Кәдімгі күйкентай / Пустельга обыкновенная/Falcotinnunculus | 0.0.4 |  | 4 | 0.0.4 | 4 |
|  | Жағалтай/Чеглок/Falcosubbuteo | 0.0.1 |  | 1 | 0.0.1 | 1 |
|  | Ителгі/Балобан/Falcocherrug | 1.1.0 |  | 2 | 1.1.0 | 2 |
|  | Үкі / Филин / Bubobubo | 2.2.31 | 0.0.8 | 43 | 2.2.39 | 43 |
|  | Кәдімгі жапалақ/Неясыть обыкновенная/Strixaluco | 1.1.0 |  | 2 | 1.1.0 | 2 |
|  | Ұзын құйрық жапалақ /Неясыть длиннохвостая/Strixuralensis | 0.1.0 |  | 1 | 0.1.0 | 1 |
|  | Құлақты жапалақ/Сова ушастая/Asiootus | 0.0.3 |  | 3 | 0.0.3 | 3 |
|  | Кәдімгі сипуха /Обыкновенная сипуха / Tyto alba | 3.5.0 | 0.0.2 | 10 | 3.5.2 | 10 |
|  | Ақ жапалақ / Белая сова / Bubo scandiacus | 1.1.0 |  | 2 | 1.1.0 | 2 |
|  | **ЖАЛПЫ** | **75.90.44** | **4.7.11** | **231** | **79.96.55** | **230** |

**Күрке – құмай** – құмайлар туысы, сұңқартәрізділер отрядына (латынша Cathartes aura)  жататын құс. Америкада кең тараған жыртқыш құстың 3-түріне енетін күрке – құмай Оңтүстік және Солтүстік Америкада кең тараған. Ірі жыртқыш құс денесінің көлемі 64-81 см, қанатын созғанда 170-180 см. Салмағы 2000 гр. Басы ерекше қызыл түсті, тұмсығы қысқа және ұшы қайыңқы. Қауырсындарының түсі қара-қоңыр, тек қанаттарының төменгі жартысының қауырсындары күміс-сұр түсті. Аналықтары аталықтарынан үлкен, жыныстық димофризм білінбейді. Балапандарының басы сұр, тұмсығы қара болып келеді. Табиғаттағы орташа өмір сүру жасы 16 жыл.

Күрке құмай арнайы түрде ұя салмайды. Аналықтар 1-3 жұмыртқа туады. Жұмыртқа басу уақыты 40 күнге дейін созылады және табиғатта екеуі жұмыртқаны кезектесіп басады. Балапандары қызылшақа болып туылып, 10-11 апталарға дейін ата-аналары азықтандырады.

Күрке құмай негізінен жас өлекселерімен, насекомдармен, омыртқасыздармен және кейбір өсімдіктердің жемістерімен қоректенеді. Көзі күндіз өте жақсы көргенімен, түнде нашар көреді. Топтанып ағаштарда немесе ғимараттардың шатырларында түнейді, түнейтін орындарын бірнеше жыл бойы пайдаланады. Негізінен тыныш құс болып саналады.

**Анд айдарлы құмай** - сұңқар тәрiздiлер отрядының америка құмайлары тармағына жататын, күндiз белсендi тiршiлiк ететiн, өлексемен қоректенетiн жыртқыш құс. Анд және Оңтүстік Американың Тынық мұхиты жағалауында таралған. Ол батыс жарты шардағы ең үлкен ұшатын құс болып саналады. Жыныстық димофризм аталығында анық білінеді, басы қоңыр қызыл болып келеді, ал мойындағы тері қатпарларды құрайды. Мал және теңіз сүтқоректілерінен қалған өлексемен қоректенеді. Жұмыртқаларын 50-60 күн басады, 5-6 ай ұядағы балапандарға қамқорлық жасайды. Осыған байланысты екі жылда бір рет жұмыртқа басады.

**Кезқұйрық**- сұңқартәрізділер отряды қаршығы тұқымдасына жататын құс. Қазақстанда кең тараған түр (тек ормансыз жазықтар мен өте биік таулы аймақтарда кездеспейді). Кезқұйрық – жыл құсы. Көктемде ұшып келіп күзде Африкамен Оңтүстік Азияға ұшып кетеді. Кезқұйрықтың - арқасы қара қоңыр, сұр түсті, басы ақшылдау болып келеді. Салмағы 1000 гр. Ұясын ағаштармен жарға салады. 2-3 жұмыртқа табады. Қорегін (кемірушілер, кесірткелер, бақалар, өлекселер мен қоқырлар) аспанда қалқып жүріп, табады. Басқа жыртқыш құстардан басты айырмашылығы – құйрығының ұшы айыр болып келеді. Құйрығының ұзындығы 25-30 см, ал ал қанатының ұзындығы 40-50 см. Аналығы 2-3 жұмыртқасын 30 күнге дейін басады. 40-45 күннен кейін ұядан балапандары ұшып шығады.

**Ақбас субүркіт-** солтүстік Америкадағы ең ірі жыртқыш құстардың бірі. Қанаттарын жазғанда 2 метрге дейін жетеді. Тек Калифорния кондорынан ғана кіші болып саналады. Басы ақ түсті, аяғы мен тұмсығы ашық сары түсті. Денесіндегі қауырсындары қоңыр түсті. Үлкендері 6,5 кг дейін тартады. Аналығы аталығынан ірі келеді. Жас балапандар 12 аптадан соң ұядан ұшып кетеді. Моногамды құстар. Құстар жұптасу кезінде және қауіп төнгенде белсене дыбыс шығарады. Көзі өткір. Жылдам ұшады. Балықтармен, құстармен, ондатр тіпті тасбақамен қоректенеді.

**Аққұйрықты субүркіт**- сұңқартәрізділер отряды қаршығы тұқымдасына жататын жыртқыш құс. Қазақстанның  жағалаулары тік жарлы, құзды өзендер бойында қалың тоғайларын, қамысты үлкен су қоймаларын мекендейді. Аналығының қанатының ұзындығы 64-72 см, салмағы 4,9-6,7 кг болса, қоразының денесі кіші, қанатының ұзындығы 57-63 см, салмағы 3,1-3,8 кг. Арқасы сұр түсті, басы мен мойны, бауыры ақшылдау келеді. Ерекшелігі ересектерінің құйрығы шымқай ақ болады. Аққұйрықты субүркіт - отырықшы құс. Ұясын ағаш басына салып, оны бірнеше жыл пайдаланады. 1-3 жұмыртқа салады. Оны аналығы 30-40 күндей шайқап басады. Балапандары ұядан 2 айдан кейін ұшып шығады. Үйректермен, қасқалдақтармен, қырғауылдармен, ондатрмен азықтанады. Қазақстанның Қызыл кітабына енген.

**Ақиық су бүркіт** - үлкен жыртқыш құстардың бірі. Қиыр шығыста мекендейді. Қанатының созғандағы көлемі орташа есеппен 2,5 метр. Бұл қауырсынды алыптардың массасы 9 кг - ға жетеді, әлемдегі ең ірі жыртқыштардың ондығына кіреді. Денесінің үлкен болуынан ақиық су бүркіт тек 30 минут қана ұшады. Сол себепті ұясын су жағасындағы алқаптарға салады. Қиыр Шығыстағы теңіз суларында жүзетін кемелер тұманды кезде ақиық су бүркітті көру арқылы құрлықтың жақын екенін біліп отырған. Ақиық су бүркіт күндізгі жыртқыш құстарға жатады. Ақиық су бүркіттің тұмсығы өте күшті, басы пропорционалды емес үлкен, ересектерде ашық сары түсті. Негізінен балықпен қоректенеді, су құстарымен, жас итбалықтармен, жемтіктермен де қоректенеді. Күндіз белсенді құс 4- жасынан жұбын тауып, 7-жасынан бастап жұмыртқалайды. Наурыз айынан бастап құс ойнақ басталып кейін сәуір-мамыр айында көбіне 1-3 жұмыртқа туады. Салмағы 150 гр жетеді, оны 34-36 күн басады. Балапандар ұяда 2-2,5 ай болып, шілде және тамыз айында ұядан ұшып кетеді. Еркін табиғатта 18-20 жылдай өмір сүреді.

**Жұртшы** – сұңқартәрізділер отрядының **қаршыға тұқымдасына** жататын жыртқыш құс.  Еліміздің [Тянь-Шань](https://kk.wikipedia.org/wiki/%D0%A2%D1%8F%D0%BD%D1%8C-%D0%A8%D0%B0%D0%BD%D1%8C" \o "Тянь-Шань), Үстірт және Маңғыстаудың таулы аймақтарында кездеседі. Наурыз сәуір айларында ұшып келіп, қыркүйек-қазанда қайта ұшып кетеді. Ұясын [жартастардың](https://kk.wikipedia.org/wiki/%D0%96%D0%B0%D1%80%D1%82%D0%B0%D1%81) қуысы мен ернеуіне салады. Жұмыртқасын аталықпен аналық кезектесіп 42 күн басып шығарады. Салмағы 2,5 кг дейін болса, қанатын жайғандағы ұзындығы 1,7 дейін жетеді. Ересектері сұрғылт, қанаттарының шеті қара жолақты, басы және жемсауы тықыр, ал балапандарының түсі қоңырқай болып келеді. Жатқан өлексе қалдықтарымен, ұсақ кеміргіштермен қоректеніп, пайда да келтіреді. Жұртшы – елімізде өте сирек кездесетін құс.

**Сақалтай –** күндізгі жыртқыш құстар отрядыныңың қаршығатәрізділер тұқымдасына жататын ірі құс. Қазақстанда Тянь-Шань тау жоталары мен Алтайда кездеседі. 2000 - 4000 метр биіктіктегі шың-құздарда мекендейді. Тұрқы 1,1 метрге, ал қанатын жайғанда 2,7 метрге жетеді, қанатының ұзындығы 72 - 93 см, салмағы 5-7 кг дейін жетеді. Басы ақшыл немесе сарғылт, арқасы қаралау болып келеді. Өзге жыртқыштар құстардан ерекшелігі - тұмсығының екі жағында танау тесіктерін жауып тұратын қыл тәрізді қауырсын – сақалы болады. Ұядағы 1-2 жұмыртқаны аталығы мен аналығы 2 айға жуық кезектесіп басады, 3 айдан кейін балапан қанаттанады. Негізінен өлексемен қоректенеді. Сақалтай сирек кездесетін құс, саны жылдан-жылға азаюда, сондықтан қорғауға алынып, Қазақстанның «[Қызыл кітабына»](https://kk.wikipedia.org/wiki/%D2%9A%D1%8B%D0%B7%D1%8B%D0%BB_%D0%BA%D1%96%D1%82%D0%B0%D0%BF" \o "Қызыл кітап) енгізілген.

**Құмай** – [қаршыға тұқымдасына](https://kk.wikipedia.org/wiki/%D2%9A%D0%B0%D1%80%D1%88%D1%8B%D2%93%D0%B0_%D1%82%D2%B1%D2%9B%D1%8B%D0%BC%D0%B4%D0%B0%D1%81%D1%8B) жататын отырықшы [жыртқыш](https://kk.wikipedia.org/wiki/%D0%96%D1%8B%D1%80%D1%82%D2%9B%D1%8B%D1%88) [құс](https://kk.wikipedia.org/wiki/%D2%9A%D2%B1%D1%81). Еліміздің оңтүстік шығысындағы биік таулы аймақтарында тіршілік етеді. Тұрқы 70 см-дей, [қанатын](https://kk.wikipedia.org/wiki/%D2%9A%D0%B0%D0%BD%D0%B0%D1%82" \o "Қанат) жазғандағы ұзындығы 2,5 м-дей болады. Арқа тұсындағы қауырсын түсі қоңыр, ал денесінің асты- ақшыл сарғыш, ақ сұр болып келеді. Тұмсығы қоңыр сары түсті, төмен қарай иіліп тұрады. Ұясын ақпан - [наурыз](https://kk.wikipedia.org/wiki/%D0%9D%D0%B0%D1%83%D1%80%D1%8B%D0%B7) айларында  биік жартастарға, [ағаш](https://kk.wikipedia.org/wiki/%D0%90%D2%93%D0%B0%D1%88) басына салады. 1-2 жұмыртқаны 50 күндей шайқайды. Көбіне өлексемен қоректенеді. Қорек үшін ақбас құмай, тазқара, сақалтайлармен бәсекеге түседі. Көзі өткір, биікте жүріп жердегі жануарларды жақсы көреді. Құмай - сирек кездесетін, тіршілігі аз зерттелген құс болғандықтан қорғауға алынып, [Қазақстанның Қызыл кітабына](https://kk.wikipedia.org/wiki/%D2%9A%D0%B0%D0%B7%D0%B0%D2%9B%D1%81%D1%82%D0%B0%D0%BD%D0%BD%D1%8B%D2%A3_%D2%9A%D1%8B%D0%B7%D1%8B%D0%BB_%D0%BA%D1%96%D1%82%D0%B0%D0%B1%D1%8B" \o "Қазақстанның Қызыл кітабы) енгізілген.

**Ақбас құмай**  – сұңқартәрізділер отрядының қырғилар тұқымдасына жататын жыртқыш құс. Ақбас құмай біздің елімізді мекен ететін жыртқыш құстардың ең үлкені. Елімізде негізінен Іле, Күнгей, Теріскей және Жетісу (Жоңғар) тауларында кездеседі. Дүние жүзінде бұл құстардың жеті түрі бар. Оның үш түрі Азияны мекендейді. Атап айтқанда, ақбас құмай Азиядан басқа Оңтүстік Еуропада, Солтүстік және Солтүстік-Шығыс Африкада, Ауғанстан мен Пәкістан, Кавказ тауларында, Солтүстік Үндістанда кездеседі. Отырықшы құс. Жұптасып 20 жылдай тіршілік етеді. Ұясын тік жарлардың қуысына салады. Аналық қаңтардың аяғы мен ақпанның басында бір ғана ақ жұмыртқа туады. Жұмыртқасын аталығы мен аналығы кезектесіп басады. Жұмыртқаны 60 күн басады. Бұл құстың денесінің ұзындығы 1 метрден асып кетеді. Қанаттарын жайғандағы ұзындығы үш метрге жуық. Салмағы 8 – 10 килограмм. Түсі ақшыл сары, қоңыр. Басы мен мойны ақ болып келеді. Жануарлардың өлексесімен ғана қоректенеді, сол себепті табиғат тазалықшысы деп атайды. Қазақстанның «Қызыл кітабына» енгізілген. Ақбас құмай денесінің ауырлығына байланысты жерден бірден көтеріліп ұшып кете алмайды. Біраз жерге дейін жүгіріп барып, сол екпінімен ұшып кетеді. Сондықтан да олар ұяларын көбінесе биік жартастардағы қуыстардың шет жағына салады. Ол жерден ұшып кету оларға жеңіл болады. Биікке көтеріліп алған соң олар шаршап қалмас үшін қанатын көп қаға бермейді. Ұзын қанаттарын жайып жіберіп, соның көмегімен ұзақ уақыт қалықтап жүре береді.

**Жыланжегіш қыран**– сұңқартәрізділер отрядының қаршыға тұқымдасына жататын жыртқыш құс. Қазақстанның барлық оңтүстік бөлігіндегі құмды шөлдерде, шөлді таулар мен құрғақ тау бөктерлерін мекендейді. Құрсағы ақ түсті, қанаттарының астыңғы жағы жіңішке көлденең сызықтармен өрнектелген, мойны мен жемсауы қара түсті, ұшқанда жақсы көрінеді. Жыланжегіш қыран жеңіл ұшады, қалқиды, ал жемтігін көрген кезде, күйкентай сияқты, қанаттарын қағып, ауада тоқтай қалады. Негізінен жыландар мен кесірткелермен қоректенеді. Ұсақ сүтқоректілер мен құстарды сирек жейді. Ұясын негізінен ағашқа, кейде жартасқа салады. Жалғыз ақ түсті жұмыртқасын аналығы мен аталығы кезектесіп басып, балапандарын да бірге асырайды. Қазақстанның Қызыл кітабына енгізілген.

**Тазқара**- сұңқартәрізділер отрядына жататын жыртқыш құс. Тазқара таулы аймақтарда тіршілік етеді. Салмағы 12 кг дейін тартады. Денесі 1 метрдей. Мойын қауырсыны сұр-қоңыр түсті. Көзінің айналасы мен мойны ашық. Көзі өткір. Көбіне өлексемен қоректенеді. Кейде тірі хайуандарға да шабуыл жасайды, малдың алдымен етін, одан кейін ішек-қарнын жеп, ең соңында сүйектерін бітеу жұтады. Тасбақаны да екі аяғымен ұстап тұрып, тұмсығымен үңгіп жейді. Бір жұмыртқа табады.

**Қырғи** - қаршыға тұқымдасына жататын жыртқыш құс. Елімізде Ертіс өзені бойында, Алтай, Қалба, Солтүстік Тянь-Шань және Жетісу (Жоңғар) Алатауы тауларында қылқан жапырақты және шыршалы ормандарда жиі кездеседі. Арқасы көкшіл-сұр түсті, бауырында көлденең орналасқан қоңыр жолақтары бар. Еліміздің солтүстік аймақтарда жыл құсы, оңтүстікте отырықшы құс болып саналады. 3-4 қошқыл дақтары бар ақшыл жұмыртқаларын ұябасары 35 күндей шайқайды. Балапандарын 50 күндей қоректендіреді. Қырғи торғайларды, кемірушілерді аулап қорек етеді.

**Кәдімгі жамансары** - сұңқартәрізділер отрядының қаршыға тұқымдасына жататын жыртқыш құс. Еліміздің солтүстік Қазақстан, Алтай және Тянь-Шань таулы орманды алқаптарын да мекендейді. Қоразы мекиенінен кішілеу. Мекиені қанатының ұзындығы 42-45 см, ал аталығы 33-38 см. Дене түсі қара-қоңыр, ұшы қаралау қанаттарының астында ақшыл шұбар дақ болады. Өзге жыртқыш құстардан айырмашылығы - құйрығы қысқа, сұр не қоңыр түсті көлденең жолақты келеді. Ұясын ағаш басына салады. 3-5 теңбіл түсті жұмыртқаны мекиені мен қоразы 1 айдай кезектесіп басып, балапандарын 40 күнде ұядан ұшырады. Жыл құсы. Тамыз - қазан айларында жылы жаққа ұшып кетеді. Ұсақ кеміргіштермен, құстармен, кесірткелермен, бақалармен т.б. жәндіктермен қоректенеді.

**Тілеміш** - күндізгі жыртқыш құстар отрядының қаршыға тәрізділер тұқымдасына жататын құс. Еуразияда, Солтүстік Африкада тараған. Жыл құсы. Көктемде ұшып келіп, жартас пен құздағы ұяларға (ағашқа сирек) қара дақты 2-5 (негізінен 3-4) жұмыртқасын салады, оларды 40 күндей басады. Балапандары 40-50 ұша бастайды. Еліміздің шөлейтті, далалы аймақтарында, аласа таулар мен тау беткейлерінде мекендейді. Салмағы 1-1,5 кг болады. Түсі ақшыл реңді болса, арқасы сұр, қызғылт қоңыр, қанаты сұр теңбілді болып келеді. Жазда қауырсындары күнге күйіп, маусым ішінде басқа реңге ауысады. Аспанда қалықтап ұшқанда қанатындағы ақ дақтары жақсы көрінеді. Кеміргіштермен, ірі кесірткелермен, жыландармен, майда құстармен, ірі жәндіктермен қоректенеді. Тамыздың аяғынан қазанның басына дейінгі аралықта жылы жаққа ұшып кетеді. Орта және Оңтүстік Азияда, Африкада, кейде Қазақстанның оңтүстік аймақтарында қыстайды

**Айқанат тілеміш** - сұңқартәрізділер отрядының өкілі. Дене тұрқы 50-60 см, салмағы 800-1300 г. Еуразия мен Солтүстік Американың полярлы аймағында мекендейді. Ұялар бұтақтарда. жерде, сирек ағаштарда немесе жартастарда орналасқан. Аналығы 30-35 күн инкубациялайды. Балапандар ұялардан 6-7 аптада ұшады.

Кәдімгі қыстайтын құс. Ол дала мен шөлді аймақтардың ашық ландшафттарында, бағаналар, ағаштар немесе шөптер сияқты биік жерлері бар жерлерде кездеседі. Іле Алатауының биік тауларында, Үлкен Алматы көлінде екі рет байқалған. Күзде кейде қыркүйектің аяғында пайда болады, бірақ көбінесе қазан немесе қараша айының басында күзгі көші-қон кезде көрінбейді. Көктемгі қозғалыстар ақпан - наурыз айларының соңында басталады, құстардың көпшілігі наурыздың аяғы мен сәуірдің басында солтүстікке ұшады.

**Кіші шаңқылдақ** – сұңқарлар тұқымдасына жататын күндізгі жыртқыш құстың бір түрі. Осы тұқымдастың кішкентай өкілі. Орталық және Шығыс Еуропада, сондай-ақ Түркияның оңтүстік-шығысында, Кавказ тауларында, Ресей Федерациясының оңтүстігінде және Иранда кездеседі. Жеке дараларды Франция мен Испанияда, Қазақстанның оңтүстігінде және Финляндияда байқауға болады. Олар Араб түбегінің оңтүстік бөліктерінде де кездеседі. Қыста (әдетте қыркүйекте) аз дақты қырандар Оңтүстік Африка мен Мозамбиктің жылы климатына қоныс аударады. Жыныстық диморфизм анық білінеді. Аталықтардың салмағы 1,0-1,4 кг, қанатының ұзындығы 446-дан 478 мм-ге дейін, ал аналықтардың салмағы 1,3-тен 2,2 кг-ға дейін және қанатының ұзындығы 493-тен 508 мм-ге дейін жетеді.

**Дала қыраны немесе қара қыран** – сұңқартәрізділер отрядының қырғилар тұқымдасына жататын жыртқыш құс. Дене тұрқы 60 – 85 см, қанатының ұзындығы 51 – 65 см, салмағы 2,7 – 4,8 кг. Шәулісі (аталығы) ұябасарынан кішірек түсі қара қоңыр, желке тұсы жирен, тұмсығы қара сұр, тұяғы қара, аяғы сары. Дала қыраны ұясын жерге, шың-құзға, сирек те болса ағаш басына салады. 1 – 3 ақ сұр, қара дақты жұмыртқаны 40 – 45 күн басып балапан шығарады. Балапан баяу жетіледі (60 күнде), оны етпен қоректендіреді. Негізгі қорегі – кемірушілер, саршұнақ, қоян, кейде құс балапаны, бауырымен жорғалаушылар. Еліміздің Қарағанды, Батыс Қазақстан облыстарында, Мұғалжарда, Шу-Іле тауында кездеседі. Зиянды кемірушілерді жеп, өлекселерді жойып пайда келтіреді. Саны азаюына байланысты қорғауға алынып, Қазақстанның «Қызыл кітабына» енгізілген.

**Қарақұс, немесе ақиық** - сыртқы пішіні бүркітке ұқсас, реңі қоңыр-қара, көзі сарғыш, аяқтары сары түсті, иығында ақ дағы болады, басы сарғыш-қоңыр. Балапан кезінде бірыңғай ақ болады. Аналығы аталығына қарағанда үлкен. Ұшуы жай, қанаттарын сирек қағып, қалықтап ұшады. Ұшып жүргенде жалпақ қанатының ұшындағы қауырсындары саусақ тәрізді тарамдалып көрінеді. Бүркіттен сәл кішірек және жалпы сыртқы түрі ұқсас. [Еліміздің](https://kk.wikipedia.org/wiki/%D2%9A%D0%B0%D0%B7%D0%B0%D2%9B%D1%81%D1%82%D0%B0%D0%BD)  жазықты және тау бөктерлерінде жиі кездеседі. Мекені – қарағайлы ормандар, тоғайлар мен далалы, шөлейтті және шөлді жерлердегі ашық алаңдар. Өте көп ағаш бұтақтарынан тұратын үлкен ұяны ағаш басына, бұталардың үстіне, сирек ашық жерлер мен электр желісі тартылған бағаналарға аталығы мен аналығы бірігіп салады. Қорегі – майда сүтқоректілер (саршұнақтар, құмтышқандары, [құм](https://kk.wikipedia.org/wiki/%D2%9A%D2%B1%D0%BC" \o "Құм) қояны, т.б.), құстар (тауықтәрізділер, үйректер, балшықшылар, шағалалар мен қарқылдақтар, ақтұмсық қарғалар мен ұзақтар, т.б.). Сондай-ақ, тасбақалар, жыландар, кесірткелер, саяқ шегірткелер және өлекселермен де қоректенеді. Қарақұс – жыл құсы. [Республикамызда](https://kk.wikipedia.org/wiki/%D0%A0%D0%B5%D1%81%D0%BF%D1%83%D0%B1%D0%BB%D0%B8%D0%BA%D0%B0" \o "Республика) наурыздың ортасынан қарашаның басына дейін кездеседі. Қарақұстың қанатының ұзындығы 54 – 62 см, салмағы 2,5 – 3,0 кг болатын ірі құс. Сәуір айында 1-3 жұмыртқа салып, оны кезектесіп 40-50 күн басады. Балапандары 65-70 күнде ұядан ұшады. Құмды, далалы жерлердің ұсақ жәңдіктерімен қоректенеді. Сиреп бара жатқандықтан Қазақстанның "Қызыл кітабына" енгізілген.

**Бүркіт** - сұңқартәрізділер отряды қаршыға тұқымдасына жататын үлкен құс. Көбінесе тоғайлы және таулы жерде тіршілік етеді. Биік ағаштар мен таулы жердегі жар тасқа ұя салып, 1-2 жұмыртқа табады. Орта Азияда, Қазақстанда бүркітті қолға үйретіп түлкі, елік, қарақұйрық сияқты аңдарға салады, шабыты түскен кырағы бүркіттер қасқырды да алады, ашынғанда адамға да түседі. Ұябасары шәулісіне қарағанда ірілеу болады. Бүркіттің салмағы 3 кг-нан 6 кг-ға дейін. Ересектерінің үсті қара-күрең түсті, астыңғы жақтары ақшылдау болады. Ұясын ағаштарға, құз-жартастардың басына, ал далалы жерде - жерге салады. Жемтігін ұстаған кезде, жартылай ашылған қанатымен ұстайды. Ұсақ және орташа сүтқоректілерді және құстарды ұстайды. Қазақстанда ормансыз және шөл далалардан басқа барлық жерлерде кездеседі, бірақ сирек. Қыста көбіне оңтүстікке ұшып кетеді.

**Қаршығарақ қыран** – Африка, Алдыңғы, Орта және Оңтүстік Азия және Оңтүстік Еуропа үшін өте кең таралған түр. Ол шығыс жарты шардың тропикалық және субтропикалық аймағында таралған. Аз мөлшерде және анда-санда оны оңтүстігінде Түрікменстан мен Тәжікстаннан солтүстігінде Қаратау тауларына дейін көруге болады. Қаратау өңірінде кездеседі. Негізінен отырықшы құс. Дене тұрқы 65-75 см, салмағы 1,5-2,5 кг шамасында. Дененің жоғарғы бөлігінің түсі қара-қоңыр, дененің төменгі жағы ақшыл-қызғылт немесе ақшыл-ақ және көлденең қара жолақтары бар Қоңыр дақтары бар 2-3 ақшыл жұмыртқаны аталығы мен аналығы кезектесіп 37-40 күндей басады. Екі айдан кейін ұядан ұшады. Негізінен құспен, арасында қоянмен қоректенеді.

**Бақалтақ қыран** - сұңқартәрізділер отрядының қаршыға тұқымдасына жататын жыртқыш құс. Еліміздің оңтүстік және оңтүстік-шығысындағы тау ормандарын, Сырдария, Іле, Шелек, Шарын және Қаратал өзендерінің бойындағы тоғайларды мекендейді. Баянауыл, Қарқаралы таулары мен Алтайда да кездеседі. Бақалтақ қыран қауырсындарының түсіне қарай қара және ақ бауырлар деп бөлінеді. Тұмсығының түбі көгілдір, имектелген ұшы қап-қара болады. Биік ағаштың басына ұя жасап, оған 1-2 жұмыртқа салады; оны мекиені 35-39 күн басады. Балапаны жұмыртқаны жарып шыққаннан кейін 2 айдан соң ұядан ұшады. Бақалтақ қыран ұсақ тышқандармен, құстармен қоректенеді. Ол - жыл құсы. Қазақстанға сәуірде келіп, қарашада Африка мен Үндістан түбегіне ұшып кетеді. Өте сирек кездесетін құс болғандықтан, қорғауға алынып, Қазақстанның «Қызыл кітабына» енгізілген (1996).

**Кәдімгі күйкентай** – сұңқартәрізділер отрядына жататын жыртқыш құс. Елімізде кең тараған. Жыл құсы көктемде ұшып келеді. Орманды далада, дала және шөлейтті аудандарда мекендейді. Шәулісінің қанатының ұзындығы 23 – 26 см, салмағы 160 – 200 г, ал ұябасарында 24 – 28 см және 190 – 280 г. Күйкентайдың аталығының басы, арқасы, құйрығының үсті сұр, көкшіл, ал бауыры тамшы тәрізді теңбілі бар бурыл реңді. Ұябасарының басы, арқасы және құйрық үсті теңбілді қызғылт сары, бауырында тамшы тәрізді теңбілі ұзына бойына орналасқан. Жас күйкентайлардың реңі ұябасарларына ұқсас, бірақ бауыры тұтас қара теңбілді келеді. Топталып ағаш басына ұялайды. Сәуірдің 2-жартысында ұяда 3 – 8 (көбіне 4 – 5) бурыл дақты сарғылт жұмыртқа салады. Оларды ұябасары 30 күндей шайқайды, балапандары бір айдан соң ұядан ұшады. Қорегі – майда кеміргіштер, құстар, кесірткелер мен жәндіктер. Тамыздың аяғы – қазанның басында жылы жаққа ұша бастайды. Кейбіреулері Қазақстанның орталығы (Наурызым қорығында) мен Орта Азияда, ал басым бөлігі Оңтүстік Азия мен Африкада қыстайды. Ауыл шаруашылығы зиянкестерін жеп пайда келтіреді.

**Жағалтай** - сұңқартәрізділер отрядына жататын жыртқыш құс. Түр-түсі жағал, бауыры ала болғандықтан жағалтай атанған. Дене тұрқы 33- 35 см, салмағы 170-350 г. Аталығымен аналығының түсі бір-біріне ұқсас, арқалары кара, бауырында ашық қоңыр теңбіл жолақтары бар. Жыл құсы. Елімізге сәуірдің аяғында ұшып келіп, ұясын ағаштың басына салады. Көбінесе басқа құстардың ұясын пайдаланады. Маусым-шілде айларында ұясына 2-5-тен жұмыртқа салады, оны мекиені мен қоразы кезектесіп 28 күндей басады. Балапандары ұядан 30- 35 күнде ұшады. Қазан айының басында қыстауға Азия мен Африканың оңтүстігіне ұшып кетеді. Қазақстан аймағында кең тараған құс, тек Үстірт пен Бетпакдалада ғана жок. Жағалтай әр түрлі ұсақ сүт қоректілер, ұсақ құстар, кесірткелер, ірі насекомдармен қоректенеді.

**Ителгі** – сұңқартәрізділер отрядына жататын ірі жыртқыш құс. Қазақстанда биік таулар мен ормансыз жазықтардан басқа жерлердің бәрінде кездеседі. Әсіресе, Маңғыстау мен Сарыарқаның аласа таулы өңірлерінде көп ұшырасады. Баянауылдың, Ерейментаудың, Қызыларайдың, Қарқаралының, Көкшетаудың қия тасты, қалың қарағайлы таулары ителгінің негізгі мекені болып табылады. Шәулісінің қанатының ұзындығы 34 – 39 см, салмағы 730 – 800 г, ұябасарының қанаты 37 – 41 см, салмағы 1000 – 1300 г. Қазақстанда ителгінің 5 түр тармағы кездеседі. Олардың реңі таралған аймағына қарай әр түрлі болып келеді. Бәріне ортақ белгі – сырт жоны қоңырқай сұрғылт, бауыры – сарғылт теңбілді болады. Ителгі қанаттарын жиі қағып, ауыр ұшады. Өте биіктеп, ұзақ қалықтайды. Негізінен, наурыздың аяғы – мамырдың басында құз-жартастарға, биік қарағайдың басына ұя салады. Ұядағы 3 – 5 жұмыртқаны ұябасары бір айдан аса шайқайды. Балапандары 40 – 45 күннен соң ұядан ұшады. Бір жұптан орта есеппен алғанда жылына 2 балапан ғана қанаттанады. Негізгі қорегі – құмтышқан, сарышұнақ, майда құстар (торғай, кептер, түркептер, кекілік), сондай-ақ бауырымен жорғалаушыларды, ірі қоңыздарды, тіпті көкқасқа шегірткелерді де жей береді.

**Үкі** – жапалақ тәрізділер отряды үкі туысына жататын жыртқыш құс. Еуразияның орманды және дала аймақтарында кең таралған. Отырықшы құс. Негізінен орманды мекендеп, жемін көбіне түнде аулайды. Басы үлкен, көздері бақырайған, қауырсындары жұмсақ. Ұшқанда дыбыссыз қанат қағады. Жұптарын өмір бойы сақтайды. Ұя салатын аумақтар тұрақты және сыртқы алаңдаушылық болмаған жағдайда жылда пайдаланады. Наурыз - сәуір айларында 2-5-ге дейін жұмыртқаны аналық 35 күн бойы басады. Қояндарды, кеміргіштерді, кірпілерді, қарғаларды, суда жүзетін және тауықтарды, сондай-ақ көптеген басқа омыртқалыларды аулайды. Саны кеміп келе жатқан, сирек кездесетін түр. Евразияда, сондай-ақ Қазақстанда кең тараған.

**Кәдімгі жапалақ** – жапалақтәрізділер отряды жапалақтар тұқымдасына жататын түнде тіршілік етуге бейімделген жыртқыш құстар өкілі. Көбінесе орманда мекендейді, басы үлкен, көздері бадырайған, көз бұршағы қимылсыз, қауырсындары өте жұмсақ, ұшқанда дыбыссыз қанат қағады. Негізінде кемірушілермен қоректенеді, жемін түнде аулайды. Жұптарын өмір бойы сақтайды, ағаштың қуысына, кейбіреуі жерге ұя салады. Ұядағы жұмыртқалардың саны дене мөлшеріне байланысты 2-ден 7-ге дейін жетеді, жұмыртқаларды аналығы басады. Бұлар полярлық шеңберде тараған, тек солтүстік аймақта ұялайтын құстар.

**Ұзынқұйрық жапалақ немесе оралдық жапалақ** - үлкен жапалақтардың бірі. Аналықтары аталыққа қарағанда үлкен: аналықтардың массасы 0,6–1,3 кг, еркектер 0,4 - 1,0 кг. жыныстық диморфизм түсі мен сыртқы түрінде көрінбейді, айырмашылықтары жоқ. Денесінің ұзындығы 70 см – ге жетеді, қанаттарының ұзындығы шамамен 115 см, қанатының ұзындығы шамамен 35-40 см, құйрығы 30 см. Тырнақтарын дейін қауырсынды. Еуразияның қылқанды және аралас ормандарында мекен етеді. Қазақстанды оңтүстік Алтайда ұялайды, ал жылыстау кезінде Жайық маңында қыста да байқалады. Ағаш құстарына және басқа құстардың ескі ұяларына ұялайды. Екіден алтыға дейін жұмыртқалардың аналығы бес аптаға дейін басады. Негізінде тышқан тәріздес кемірушілерді жейді.

**Құлақты жапалақ** – түнде тіршілік етуге бейім жапалақ тәрізділер отрядына жататын отырықшы құс. Қызылорда облысының тоғайлы, ну шеңгелді, жиделі, сексеуілді аудандарында кездеседі. Қанатының ұзындығы 276 – 309 мм (аталығында) және 282 – 320 мм (аналығында) болып келеді. Түсі сарғыш қоңыр, арқасында ақ жолақтармен алмасып отыратын сұр көлденең белдеулері бар. Қауырсыны үлпілдек, жұмсақ. Аяқ немесе балақ қауырсындары ұзын, құйрығының түсі қоңыр-қошқыл. Жапалақтың ерекше көзге түсетін белгісі ұзындығы 3 – 7 см болатын құлақ сияқты қауырсындары. Көзінің қарашығы сары немесе қызғылт сары, ал тұмсығы мен тырнақтары істік, өткір, иілген түстері қара болып келеді. Ұяларын қалың, биік сексеуіл мен жиде арасында салады. Онда 2 – 3 балапанын 4 аптада басып шығарады. Жапалақты үлпілдек қауырсындары үшін аулайды. Ол кемірушілер санын азайтып, табиғатқа пайда келтіреді.

**Кәдімгі сипуха** - жапалақ тәрізділер отрядына жататын жыртқыш құстардың бір түрі, осы тұқымдастың әлемдегі ең көп таралған түрі. Ол Антарктидан басқа барлық құрлықта тараған. Дене тұрқы 33-39 см, қанаты 80-95 см. Салмағы 187-700 г-ға дейін өзгереді. Денесінің желке тұсы сарғыш-қызыл түсті, көлденең күл-сұр жолақтары және көптеген ұсақ қара жолақтары мен дақтары бар. Аталықтар мен аналықтар бір - бірінен біршама ерекшеленеді, аналықтардың түсі қаралау және аталықтан сәл үлкенірек. Көбінесе көбею кезеңінде әртүрлі дыбыстар шығарады. Қалған уақытта құстар әдетте үнсіз болады. Дауыстық дыбыстардан басқа, үкілер кейде тұмсығын немесе қанаттарын шапалақтайды. Аналығы 4-7 жұмыртқаны 29-34 күн басады. Аталығы осы кезде азық тасумен болады. 50-55 күннен кейін ұядан шығады. Жалпы таралуы тек суық қыстың болмауымен, азық қорының жетімділігімен және басқа жыртқыштармен әлсіз бәсекелестікпен шектеледі. Ауыл шаруашылығын дамуы олардың кең аумаққа қоныстануына ықпал етті. Негізгі қорегі - тышқандар, бауырымен жорғалаушылар, бақалар және омыртқасыз жануарлар.

**Ақ жапалақ** - Арктикада тіршілік ететін жапалақтың бір түрі. Дене тұрқы 53-66 см, салмағы 2 кг. Аталықтары аналықтары кішілеу. Үлкен аталықтары ақ, ал аналықтары және балапандарының қауырсынында көлденең қоңыр дақтары бар. Ақ жапалақ ірілігімен және ақ түсімен ажыратылады. Тундрада ұялайды. Қыста оңтүстікке ұшып келеді. Ақ жапалақ күндіз қорегін жақсы аулай алады. Ұялары жерде 3-11 жұмыртқа салады. Жапалақтың қауырсындары қалың және жұмсақ, қопсып тұрады. Сондықтан да ұшқанда дыбыс шығармайды. Қорегін есту органының көмегімен іздеп табады. Құлағының қалқаны біршама жақсы жетілген. Құлақ қуысының алдыңғы жағында, дыбыс толқындарын күшейтетін тері қатпары орналасқан. Бұлардың көзі үлкен, сондықтан жапалақтар түнде де жақсы көреді. Басын өте тез қозғап, 270 градусқа бұра алады. Қорегін ұзын саусақты табанымен қармап ұстайды. Күндізгі жыртқыш құстардан айырмашылығы, жапалақтың жемсауы болмайды. Балапандары әлсіз, көп уақытқа дейін ұяларында болады. Ақ жапалақ ірілігімен және ақ түсімен ажыратылады. Тундрада ұялайды. Қыста оңтүстікке ұшып келеді. Ақ жапалақ күндіз қорегін жақсы аулай алады.

**Жыртқыш құстардың көбеюі.** Жыртқыш құстардың жыныс бездерінің жетілуі әртүрлі, кішкентай күндізгі жыртқыш құстар өмірінің екінші жылында, ал бүркіттер үшінші жылында жетіледі. Бүркіт төрт жасынан бастап ұя сала бастайды. Жұптасқаннан кейін бірге жүреді. Жұмыртқаларын басу мерзімі, олардың түр өзгешелігіне және жұмыртқанын мөлшеріне байланысты болады, мысалы қырғи 31-35 күн, бүркіт 44 күнде балапан басып шығарады. Жұмыртқаны жарып шыққан балапандардың ширақтық дәрежесі құстарда әртүрлі болады. Жапалақпен күндізгі жыртқыштарда әлсіз қызылшақа балапан шығарады. Бірақ, бұлардың балапаны біршама жетіліп, денесінде мамық болып туады; ал күндізгі жыртқыштардың балапанының көзі ашық болады.

**Жыртқыш құстарды вольерлерде өсіру.** Жыртқыш құстардың көбеюге қатысатын жұптар екі түрлі құс өсіретін вольерде өсіріледі. Біріншісі күмбез тәрізді қорада, оның биіктігі 12 метр, ұзындығы 14 метр, ені 10 метр болса, екіншісі төрт бұрышты вольердің көлемі 4х6х4,5 болып келеді. Осы жерде құстардың ұясы, суға шомылатын көлшігі, қонақтайтын ағаш бұтақтары бар. Қоршау ішінде табиғи өсіп тұрған ағаштар жыртқыш құстар үшін көлеңке, бұталары қонақтайтын, ал бұталары ұяға қажетті материал ретінде құстар пайдаланылады. Көбеюге қатынаспайтын және бір біріне тиіспейтін құстарды биіктігі 7 метр, ұзындығы 9, ені 25 метр болатын арнайы құс қорасында өсіріледі. Осы құстар арасында жұптар болатын құстар қарастырылады.

**Азықтандыру**. Жыртқыш құстарға тәуліктік азық қажеттілігі жеке ерекшеліктеріне, маусымға және ауа райы жағдайларына байланысты өзгереді. Жыртқыш құстарды азықтандыру барысында оның түрі мен салмағына аса мән беру қажет. Жыртқыш құстардың күнделікті нормасы құстың салмағына байланысты өзгеріп отырады. Мысалы, 100 – 200 гр құстарға қажет азық мөлшері салмағының 18-25 %-ын құрайды. 200 – 800 гр 11 – 19 %, 800 – 1200 гр 7 - 11%, 4000-10000 гр жыртқыш құстарға берілетін азық салмағының 3.5 – 6% болады. Ауру немесе жарақаттанған құстардың күнделікті нормалары өзгерілуі мүмкін. Суды ауыстыру және ыдысты тазалау олардың ластануына қарай жүргізіледі.

**Жұмыртқаларды инкубациялау**. Жасанды инкубацияның табыстылығы екі басты фактор – жұмыртқаның температурасы мен ылғалдылығымен анықталады. Температура режимімен қиындықтар әдетте пайда болмайды, 37,5°С оңтайлы деп есептеледі, 36-дан 38°С -қа дейін рұқсат етілген ауытқулары бар. Екінші фактор жұмыртқа массасын жоғалтуымен байланысты. Құс жұмыртқалары салынған сәттен бастап, балапандардың шығуына дейін орташа алғанда 18% массасын жоғалтады. Осылайша, егер ең алдымен жұмыртқа бастапқы массаның 15% жоғалса, қалыпты. Жыртқыш құстардың жұмыртқаларын жасанды инкубациялауды 30%-дық салыстырмалы ылғалдылықта бастау керек, ол жұмыртқа массасының жоғалу барысына байланысты өзгереді. Егер 7-10 күндік табиғи инкубациядан кейін жұмыртқаның салмағы нормадан едәуір өзгеше болып шықса, оны біртіндеп қалыпқа келтіру керек. Жұмыртқаның салмағы есептік сызықтан аздаған ауытқыған жағдайда оны инкубациялау барысында инкубатордағы су бетінің ауданын ұлғайтып немесе азайта отырып, қалыпқа келтіреді. Автоматты режимде жұмыртқаны инкубаторларда сағат сайын 90° бұрады; аздаған жүктеме кезінде оператор жұмыртқаны қолмен тәулігіне кемінде 8 рет бұрай алады. Эмбрионды тамақтанғаннан кейін, жұмыртқаны сыртқа шығарғыш инкубаторға орналастыру қажет, онда оны ауыстырып алмау керек: мұнда температура негізінен инкубаторға қарағанда 0,5 о төмен, ал салыстырмалы ылғалдылығы 55-60% құрайды.

**Балапандарды азықтандыру**. Ең бастысы, алғашқы он күнде балапандардың «жетілмеген иммунитеті» бар екенін ұмытпау керек. Қарапайым сөзбен айтқанда, бұл олардың инфекцияларға өте сезімтал және оларға төзу қиын екенін білдіреді. Алғашқы күндері балапандар әр 3-5 сағат сайын азықтанады, түнде үзіліспен 8-10 сағат сайын. Кейіннен әрбір 5-7 күн сайын күндізгі азықтардың санын қысқартады.

**Қорытынды**

Алматы хайуанаттар бағы жыртқыш құстарды қолда ұстап, бас санын өсіріп өсіріп отырған әлемдегі тәжірибесі мол мекеме. Алматы хайуанаттар бағы жыртқыш құстарды қолдан азықтандыру бойынша бай тәжірибе жинақталған. Жыртқыш ұстауда климаттық жағдайлар маңызды рөл атқарады және бұл мәселені қолайлы климаттық аймақтарда орналасқан хайуанаттар бағын таңдау арқылы шешуге болады. Алматы хайуанаттар бағының «Жыртқыш құстар» секциясы жыртқыш құстар коллекциясы - әлемдегі хайуанаттар бағының ішіндегі ең үлкені (31 түрі, 1 гибридті, барлығы 222 бас) болып табылады. Алматы хайуанаттар бағы әлемде тұңғыш рет тор ішінде "Сақалтайды" көбейтуге қол жеткізді. Жыртқыш құстарға арналған 2-вольердің 2-түрі бар, 1-вальердің көлемі 765м2, ал 2- вальердің көлемінің ауданы 1860м2 (120х64 м). Қоршау темір торлардан жасалынған, себебі үрккен кезде қоршауға соғылған жыртқыш құстар серпінмен артқа кетіп аз жарақаттанады және де қоршаулар тік төрт бұрышты емес, дөңгелектеніп жасалынған.

Қолда ұстап өсірілген жырқыш құстардың физиологиясы қатты өзгермеген. Олар өздерінің жабайы ата-тектеріне тән динамикалық стереотипті сақтап қалған. Алматы хайуанаттар бағында жануарларды этологиялық зерттеу барысында, жеке түрлері жылдар бойы мінез құлықты басқаратын тәуліктік режимнің белгілі заңдылықтарымен және тиісті дараның әр даму сатысы арқылы ерекшеленетіні анықталған. Бұл заңдылықтар барлық жануарлар үшін бірдей болып табылады.

Жануарлардың мінез құлқы белгілі бір ортадағы тәуліктік режимін шектемейді. Жануар және ол өмір сүретін қоршаған орта бір тұтас. Жануарлардың қоршаған ортаға деген көз қарасы өзгеріп тұрады, бірақ көп жағдайда динамикалық болып келеді. Қоршаған ортаның өзгерісі жануарлардың өмірлік тепе-теңдігін бұзып, айналасындағы өзгерістерге бейімделуін тудырады.

**Әдебиеттер тізімі**

1. Қайроллаев, К.Қ. Қазақстан құстары [Мәтін]: оқулық / К.Қ. Қайроллаев, Т.Н. Несіпбаев.- Алматы: Айтұмар, 2015.- 232 б.
2. Қазақстан Республикасының Қызыл кітабы. 4-басылым, қайта өңделген және толықтырылған. 1-том.: Жануарлар; 1-бөлім: Омыртқалылар (авторлар ұжымы) – Алматы, «Нұр-Принт», 2008. -316 бет.
3. Гаврилов Э. И.Справочник по птицам Республики Казахстан.Алматы, 2000.-178 с.
4. Есжанов Б.Е., Орнитология [Мәтін] оқулық / Б.Е. Есжанов.-Алматы: Дәуір ЖШС РПБК, 2011. – 272 б.
5. Қонысова Ф.М., Байбатшанов М.К., Бейсенбаева М.Т., Акилбеков С.О., Бекенова А.М. Алматы хайуанаттар бағындағы тұяқты аңдарды вольерде бірге өсіру кезіндегі мінез-құлық ерекшеліктері. «Ізденістер, нəтижелер – Исследования, результаты». -№3 (83) 2019. 327-331 бет.